Source: http://www.bihon.ro/si-au-continuat-victoriile/1375485
Timestamp: 2017-08-21 12:24:32+00:00

Document:
Şi-au continuat victoriile - BIHON
Şi-au continuat victoriile
la	23. ianuarie 2014 08:39
Vojislav Cupic a marcat un gol pentru CSM Digi FOTO : ORADEABESTPHOTO.RO
Poloiştii de la CSM Digi Oradea au dispus miercuri seara de Dinamo cu scorul de 13-9.
Campioana en titre CSM Digi şi-a onorat cartea de vizită, obţinând a doua victorie în cadrul celui de-al treilea turneu final al Superligii Naţionale. Orădenii au trecut fără probleme de Dinamo, după un meci alert, cu multe goluri, pe care l-au controlat în permanenţă.
Echipa noastră şi-a adjudecat primul sfert cu 3-1, deşi dinamoviştii au fost cei care au deschis scorul, prin A. Georgescu, dar Negrean, Diaconu şi R. Georgescu (din penalty) au înscris apoi de trei ori pentru oaspeţi. În sfertul secund, orădenii şi-au păstrat avansul de două goluri. Ambele echipe au părut preocupate mai mult de faza ofensivă, neglijând apărarea. Au rezultat nu mai puţin de şase goluri, câte trei de fiecare parte, prin Negrean, R. Georgescu şi Dunca, respectiv Iosep, Demeter şi Al. Matei, scorul la pauză fiind 6-4.
S-au distanţat după pauză
Ecartul în favoarea orădenilor a crescut la trei goluri în sfertul trei. Ianc a marcat pentru 6-5, dar veteranul Kádár a punctat de două ori, scor 8-5, după care Vrânceanu, respectiv R. Georgescu au mai înscris câte un gol, scor 9-6. Avantajul echipei noastre a crescut şi mai mult în sfertul patru, ajungând la cinci goluri, scoruri 11-6 (gol Freundlich), 12-7 (gol Chioveanu), 13-8 (scor 13-8). Dinamo a redus din handicap în final prin Enescu, care a stabilit rezultatul final, 13-9.
CSM Digi nu mai poate pierde locul I din sezonul regulat, fiind calificată în semifinalele play-off-ului. Joi are loc ultima etapă a turneului de la Bucureşti, în cadrul căreia au loc meciurile Sportul Studenţesc – Dinamo (ora 17:00) şi CSM Digi – Steaua (ora 18:30), ambele fiind transmise de Digi Sport 3 şi Digi 24 Oradea.
CSM Digi – Dinamo 13-9 (3-1, 3-3, 3-2, 4-3)
CSM Digi: Pjetlovic, D. Creţu – portari; Jurcă, Negrean 2, Diaconu 2, Chioveanu 1, Popoviciu, Freundlich 1, Cupic 1, A. Creţu, Dunca 1, R. Georgescu 3, Kádár 2. Antrenor: Dorin Costrăş
Dinamo: Stoenescu, Ţic – portari; Orzoiu, Enescu 1, Ianc 1, Iosep 1, Demeter 1, Al. Matei 1, G. Georgescu, Vrânceanu 2, Prioteasa, A. Georgescu 1, Simion. Antrenor: Robert Fierăşteanu
Arbitri: Mihnea Alexandrescu (Cluj-Napoca), Manuel Manea (Bucureşti)

References: CSM 
 CSM 
 CSM 

CSM 
 CSM 

CSM 

CSM